Document ID: /roh_data/filtered/fineweb-2-filterrobots_roh.jsonl.gz/11879

En la stalla ad Andeer vegnan exponidas diversas chaussas. Ils maletgs en colurs d’ieli e pastel derivan da Maria Crottogini-Melchior. Ses stil fa il pass davent dal concret envers l’abstract. Exponidas vegnan era maisas fatgas da ses figl Michelangelo Crottogini. El è scrinari da mobliglia e dissegna sez e fa lavurs spezialas en ses lavuratori. Dasperas è el era in fotograf autodidact.
Bleras fotografias en la stalla d'art
Plinavant èn exponidas en la stalla d’art fotografias da Sabina Melchior. Ella è ina fotografa versada ch’ha fatg ord sia passiun ina part professiunala. Tranter auter fotografescha ella nozzas, festas da famiglias e tuttas sorts occurrenzas ed ella accumpogna era fotograficamain la construcziun da bajetgs. Sia gronda passiun è il fotografar utschels.
Galaria amez vischnanca
La «Stalla Melchior» sa chatta a la via Granda ad Andeer. Tar il bain dals Melchiors tutga era ina chasa d’abitadi. En questa chasa è creschì si il bab da las dus soras ch’han ertà las immobiglias. Sbuvar il clavà na saja mai stà in tema. Ellas veglian mantegnair il caracter da la vischnanca. Per ellas saja stà impurtant che la stalla na restia betg vida.